b'\n_START_ARTICLE_\nJosef Smrkovsk\xc3\xbd\n_START_PARAGRAPH_\nJosef Smrkovsk\xc3\xbd (26. veebruar 1911 Velenka \xe2\x80\x93 15. jaanuar 1974 Praha) oli T\xc5\xa1ehhoslovakkia poliitik ja riigitegelane._NEWLINE_Josef Smrkovsk\xc3\xbd oli p\xc3\xa4rit talupoja perekonnast. Ta t\xc3\xb6\xc3\xb6tas pagarina. 1930\xe2\x80\x931932 oli ta Punaste Ameti\xc3\xbchingute sekret\xc3\xa4r. 1933. aastal astus ta T\xc5\xa1ehhoslovakkia Kommunistlikku Parteisse ja \xc3\xb5ppis seej\xc3\xa4rel N\xc3\xb5ukogude Liidus parteikoolis. Kodumaale tagasip\xc3\xb6\xc3\xb6rdumise j\xc3\xa4rel oli ta 1937\xe2\x80\x931938 T\xc5\xa1ehhoslovakkia Kommunistliku Partei Brno piirkonnaorganisatsiooni sekret\xc3\xa4r. Teise maailmas\xc3\xb5ja ajal osales ta p\xc3\xb5randaaluses vastupanuliikumises ja 1944\xe2\x80\x931945 oli ta T\xc5\xa1ehhoslovakkia KP illegaalse Keskkomitee liige._NEWLINE_1945\xe2\x80\x931948 oli ta T\xc5\xa1ehhoslovakkia Maafondi esimees. 1948. aasta kommunistide v\xc3\xb5imuhaaramise ajal oli ta Rahvamiilitsa juhataja. 1949\xe2\x80\x931951 oli ta p\xc3\xb5llumajandusministri aset\xc3\xa4itja._NEWLINE_1951. aastal ta arreteeriti vanden\xc3\xb5us osalemise s\xc3\xbc\xc3\xbcdistusega seoses Rudolf Sl\xc3\xa1nsk\xc3\xbd kohtuasjaga. Vanglast vabanes ta 1955. aastal ja rehabiliteeriti t\xc3\xa4ielikult 1963. aastal._NEWLINE_1956\xe2\x80\x931963 t\xc3\xb6\xc3\xb6tas ta \xc3\xbche p\xc3\xb5llumajandusliku kooperatiivi juhatajana. 1963\xe2\x80\x931965 oli ta rahvakontrolli ministri aset\xc3\xa4itja, 1965\xe2\x80\x931967 Veemajanduse Keskvalitsuse juhataja, 1967\xe2\x80\x931968 metsa- ja veemajanduse minister._NEWLINE_1966\xe2\x80\x931969 oli Smrkovsk\xc3\xbd T\xc5\xa1ehhoslovakkia Kommunistliku Partei Keskkomitee liige, 1968. aasta m\xc3\xa4rtsist kuni 1969. aasta aprillini T\xc5\xa1ehhoslovakkia Kommunistliku Partei Keskkomitee presiidiumi liige._NEWLINE_Alates 1964. aastast oli Josef Smrkovsk\xc3\xbd T\xc5\xa1ehhoslovakkia Rahvakogu liige ja 1968. aasta aprillis valiti ta T\xc5\xa1ehhoslovakkia Rahvakogu juhatajaks. Ta pooldas reformiliikumist ja demokratiseerimist, kuigi j\xc3\xa4i kommunistliku ideoloogia pooldajaks._NEWLINE_P\xc3\xa4rast N\xc3\xb5ukogude v\xc3\xa4gede sissetungi arreteeriti Josef Smrkovsk\xc3\xbd 21. augustil 1968 ja viidi Moskvasse, kus ta oli koos mitme teise T\xc5\xa1ehhoslovakkia juhtiva poliitikuga sunnitud alla kirjutama Moskva protokollile. Esialgu j\xc3\xa4i ta k\xc3\xbcll oma ametikohtadele edasi, kuid 1969. aastal vabastati k\xc3\xb5igist ametitest ja 1970. aastal visati T\xc5\xa1ehhoslovakkia Kommunistlikust Parteist v\xc3\xa4lja.'